Od 2006 AIDS u Rusiji porastao za sedam puta
Na Medjunarodnoj konferenciji o AIDS-u, UNICEF iznio šokantne podatke o rastu broja oboljelih u Istočnoj Evropi i Južnoj Aziji.
Generalni sekretar UN-a, Ban Ki-moon je izrazio veliku zabrinutost da bi bogate zemlje zbog globalna recesija mogle smanjiti fondove za borbu protiv AIDS-a. On je jučer, video linkom iz New Yorka, otvorio 18 Medjunarodnu konferenciju o AIDS-u u Beču. Na konferenciji je predstavljena i nova inicijativa na pojednostavljivanju načina tretiranja AIDS-a, kako bi pomoć stigla do većeg broja ugroženih. Na svečanom Balu u slavu života, uoči otvaranja konferencije, na kojem su medju ostalim bili bivši američki predsjednik Bill Clinton, zvijezda tenisa Boris Becker, modni kreatori Diane von Furstenberg, Calvin Klein i Kenneth Cole, američka glumica Whoopi Goldberg, i mnogi drugi, prikupljeno je milion dolara za istraživanja u oblasti AIDS-a. Više od 20 hiljada naučnika, medicinskih radnika, aktivista i vladinih zvaničnika su u Beču gdje razmatraju uspjehe i prevazilaženje propusta u dosadašnjoj borbi protiv AIDS-a. Prema podacima Svjetske zdravstvene organizacije, virusom HIV-a u 2008. bilo je zahvaćeno 33,4 miliona ljudi, medju kojima preko 2 miliona djece. Od tog broja je širom svijeta, od kako je pandemija počela 1980-tih, umrlo 25 miliona ljudi. Svake godine u svijetu bude oko 2,7 milona novih infekcija. Svjetski lideri su ovu godinu odredili kao rok za univerzalni pristup pacijenata ljekovima za kontrolu HIV-a, ali kako u svom uvodnom govoru reče predsjednik medjunarodne organizacije za borbu protiv AIDS-a i predsjedavajući Konferencije u Beču, Julio Montaner, grupa bogatih zemalja, G-8, nije ispunila obećanja. "Kada je u pitanju globalno zdravlje kasa je uvijek prazna. 410 milijardi eura se pojavilo ni od kuda kada je ekonomija u Grčkoj zapala u krizu. Ali kada je u pitanju univerzalni pristup zdravstvenoj zaštiti, mi to jednostavno ignorišemo i to je neprihvatljivo", kaže Montaner. On je optužio vlade nekih istočno-evropskih zemalja da su ravnodušne prema stvarnom stanju u njihovim zemljama, rekavši da njihovo odsustvo na Konferenciji u Beču pokazuje gotovo kriminalnu neodgovornost. Prema UN-ovom izvještaju epidemija AIDS-a u Istočnoj Evropi i Južnoj Aziji se alarmantno širi, podstaknuta većim korištenjem droga, riskantnim seksualnim ponašanjem i socijalnim predrasudama koje ljude spriječavaju da traže pomoć. Prema danas, na konferenciji objavljenom izvještaju UNICEF-a, zapostavljena djeca su prisiljena da žive na ulicama, svakdnevno izložena drogama, komericjalnom seksu i drugim zloupotrebama. U izvještaju se procjenjuje da ta dva regiona imaju oko 3,7 miliona ljudi koji koriste droge, te da dva miliona njih žive u Ruskoj federaciji, i po 300 hiljada u Azerbejdžanu i Ukrajini. UNICEF je izvjestio da je od 2006. AIDS u Rusiji porastao za sedam puta, te da Ukrajina ima najveći procenat zaraženih HIV-om u Evropi. Bivši američki predsjednik Bill Clinton, govoreći danas u Beču, je rekao da se u mnogim zemljama novac namijenjen oboljelim od AIDS-a troši u druge namjene i da bi fondove trebalo usmjeravati direktno lokalnim organizacijama i nacionalnim planovima u zemljama u razvoju koji sa manje novca, mogu učiniti više i uz manje nadgledanja postojećih organizacija. On je ukazao na potrebu za većim brojem zdravstvenih radnika. "U Africi živi 10 procenata svjetske populacije i četvrtina oboljelih, ali svega 3 procenta od ukupnog broja medicinskog osoblja. Potrebno ih je više, posebno ljudi koji uz manje troškove mogu pokriti veća područja u siromašnim zemljama nego lječnici", rekao je Clinton pozivajući i na veće obrazovanje u vezi virusa HIV.a. Odražavajući emocionalnu prirodu rasprava, sam početak ove jednosedmične medjunarodne konferenicije je kasnio zbog demonstranata koji su nosili natpise i uzvikivali slogane kao "lažna obećanja, gdje je obećani novac, lječite ljude, održite obećano, mi želimo da živimo, i slično. Nema pravog lijeka niti vakcine, ali postoji oko 20 različitih ljekova koji mogu kontolisati virus HIV-a, koji obično mutira i pacijenti moraju mijenjati lijek kako bi ga držali pod kontrolom. Pjevačica i zagovornica borbe protiv HIV-a, Annie Lennox je od zvaničnika zatražila da osiguraju univerzalni pristup ljekovima za milione ljudi koji žive sa HIV-om. "Više ne bi trebalo biti srama od HIV-a. Nemojmo čekati dodatnih 10 godina. Nemojmo čekati dodatnih pet godina, čak ni jedan dodatni dan. Hajde da obećamo sada, ovdje u Beču, da se ponovo vratimo poslu kojeg smo radili i koji ćemo nastaviti sve dok ne postignemo opći pristup lječenju. To je moguće postići, to se može uraditi", rekla je Annie Lennox obraćajući se liderima svijeta na 18. medjunarodnoj konferenciji o AIDS-u.